**Øyvind Eriksen** (født 1. juni 1964 i Larvik) er en norsk jurist og næringslivsleder. Han overtok 1. januar 2009 som konsernsjef og daglig leder i Aker ASA etter Leif-Arne Langøy. Som konsernsjef er Eriksen i dag styreleder i Aker BP ASA, Cognite AS, Aker Capital AS, Aker Holding AS, Aker Horizons, Aker Property Group AS, C4IR Ocean og REV Ocean AS, styremedlem i Aker Solutions ASA, Aker BioMarine ASA, Aker Energy AS, Aker Carbon Capture AS, The Resource Group TRG AS, TRG Holding AS og Kreftforeningen, samt medlem av World Economic Forum C4IR Global Network Advisory Board.

Bakgrunn
--------

Eriksen ble ansatt som konsernsjef i Aker ASA i januar 2009. Han er utdannet jurist ved Universitetet i Oslo. Han var ansatt i advokatfirmaet BAHR fra 1990, som partner siden 1996, og som styremedlem/-formann fra 2003. 

Han ble først kjent for almenheten gjennom Tore Tønne-saken. Eriksen var ansvarlig for den mye omtalte fakturaen fra BA-HR til Kjell Inge Røkkes selskap Aker RGI. Fakturaen på 2,5 millioner kroner beskrev kun advokatbistand, og skjulte det faktum at 1,5 millioner kroner skrev seg fra konsulentarbeid utført av tidligere helseminister Tore Tønne. For dette ble Eriksen ilagt et forelegg på kr 50 000.

Som forretningsadvokat jobbet Eriksen blant annet med strategisk og operasjonell utvikling, transaksjoner (M&A) og forhandlinger. Eriksen har hatt en rekke styreverv i ulike bransjer, deriblant shipping, finans, kapitalforvaltning/investeringsselskaper, offshore drilling, fiskeri, media, handel og industri.

Aker Scholarship
----------------

Eriksen er også styreleder i Aker Scholarship, som finansierer master- og doktorgradsstudenter ved noen av verdens ledende universiteter internasjonalt. Målet er å gi talentfulle stipendiater inspirasjon til å utgjøre en forskjell i utviklingen av norsk næringsliv og samfunnsliv til beste for kommende generasjoner. Aker Scholarship deles ut av «Anne Grete Eidsvig og Kjell Inge Røkkes allmennyttige stiftelse for utdanning».

Stiftelsen VI
-------------

I 2018 ble Stiftelsen VI etablert med Eriksen som styreleder. Stiftelsen VI arbeider for funksjonshemmedes muligheter og rettigheter. Gjennom stiftelsen har Aker, Aker-eide selskaper og Kjell Inge Røkkes private selskap, TRG forpliktet seg til å bidra med 125 millioner kroner til paraidretten i perioden 2018–2023.

Kreftengasjement
----------------

Øyvind Eriksen har engasjert seg for kreftsaken. Sommeren 2012 ble han operert for kreft i skjoldbruskkjertelen ved Rikshospitalet. Operasjonen var vellykket, og Eriksen var raskt tilbake i jobb hos Aker. Etter behandling ved det gamle Radiumhospitalet fikk Eriksen sommeren 2014 et ledende arkitektkontor til å tegne et utkast til nytt Radiumhospital i Oslo. Forslaget ble gitt som en gave til styret i august samme år. Eriksen og eiendomsinvestor og tidligere kreftpasient Arthur Buchardt har som mål å få reist klinikkbygget som et offentlig ideelt samarbeid, der et eventuelt overskudd går til kreftforskning. I juni 2016 ble oppføringen av det nye klinikkbygget for kreftbehandling ved Radiumhospitalet vedtatt.  I statsbudjsettet for 2018 ble bevilget midler til bygging av et nytt klinikkbygg for Radiumhospitalet med tilhørende senter for protonbehandling. Eriksen er nestleder i styret i Kreftforeningen.

Referanser
----------

1. ↑  «Øyvind Eriksen ny konsernsjef i Aker». *www.akerasa.com* **(norsk)**. Arkivert fra originalen 7. november 2018. Besøkt 7. november 2018.
2. ↑  «Ledelse Aker ASA». Aker ASA. Besøkt 20. november 2020.
3. ↑  Konstad, Margrete (17. april 2018). «Dette er «Tønne-saken»». *NRK*. Besøkt 10. februar 2020.
4. ↑  «BA-HR vedtar forelegg». *www.vg.no*. Besøkt 10. februar 2020.
5. ↑
6. ↑  «Stiftelsen VI vil bidra til å skape en bevegelse for 605 000 funksjonshemmede i Norge / Nyheter / Media - Aker ASA». *www.akerasa.com* **(norsk)**. Aker ASA. Arkivert fra originalen 7. november 2018. Besøkt 7. november 2018.
7. ↑  «Krevde at Røkke skulle engasjere seg». *E24*. 24.06.2014. «Hver tredje nordmann får i løpet av livet kreft selv eller i sin nærmeste familie. Alle kjenner noen. For meg personlig er kreftsaken et engasjement som blir stadig viktigere å prioritere»
8. ↑  «Dette er Aker-toppens nye kamp». *Hegnar*. 21. desember 2015.
9. ↑  «Gir Brustad mye ære». *Hamar Arbeiderblad*. 15. juni 2016. Arkivert fra originalen 20. august 2016. Besøkt 31. mai 2017.
10. ↑  Kreftforeningen. «Styret i Kreftforeningen». Besøkt 29.05.2020.

Eksterne lenker
---------------

* Om Øyvind Eriksen Arkivert 7. januar 2014 hos Wayback Machine. fra nettsidene til Aker ASA